**Valsts bērnu tiesību aizsardzības inspekcija**

Eiropas Savienības fonda projekts Nr. 9.2.1.3/16/I/001

„Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē”

**Informatīvais ziņojums par projekta aktualitātēm**

**13.10.2017.**

 Lai sasniegtu Eiropas Savienības fonda projekta Nr. 9.2.1.3/16/I/001 „Atbalsta sistēmas pilnveide bērniem ar saskarsmes grūtībām, uzvedības traucējumiem un vardarbību ģimenē” (turpmāk – projekts) mērķi pilnveidot atbalsta sistēmu bērniem ar saskarsmes grūtībām, uzvedības traucējumiem un vardarbību ģimenē, paaugstinot speciālistu profesionalitāti un darba efektivitāti, kā arī nodrošināt sabiedrības izglītošanu par vardabību, Valsts bērnu tiesību aizsardzības inspekcijas (turpmāk – VBTAI) Konsultatīvās nodaļas (turpmāk – Konsultatīvā nodaļa) speciālisti, turpina nodrošināt bērnu ar uzvedības traucējumu un saskarsmes grūtību identificēšanu, atbilstoši izstrādātajai metodoloģijai un sadarbības tīkla rokasgrāmatai. Tiek sniegtas gan konsultācijas klātienē, gan arī izstrādātas individuālās atbalsta programmas bērnu likumiskajiem pārstāvjiem vai aprūpētājiem.

Ņemot vērā, ka arī speciālistiem, kas ikdienā strādā ar bērniem ar uzvedības traucējumiem un saskarsmes grūtībām t.i. izglītības iestāžu, pašvaldību sociālo dienestu u.c. institūciju speciālistiem nepieciešams konsultatīvais atbalsts, tiek sagatavotas rekomendācijas turpmākam darbam, tādējādi veicinot bērna ar uzvedības traucējumiem sociālo iekļaušanos.

|  |  |  |  |
| --- | --- | --- | --- |
| 2017. gada trešajā ceturksnī tika saņemti 48 bērna vecāka vai cita likumiskā pārstāvja iesniegumi par individuālo atbalsta programmu izstrādi, no kuriem 69% ir par meitenēm un 31% par zēniem. | |  | |
|  | | Visvairāk iesniegumu par uzvedības traucējumiem un saskarsmes grūtībām šajā ceturksnī saņemti par bērniem, kuri mācās pirmskolā 40%) un pamatskolā (35%). Tam seko sākumskola (25%). Par bērniem, kuri mācās vidusskolā, šajā periodā iesniegumi netika saņemti. | |

Atbilstoši saņemtajiem iesniegumiem, tika sniegtas 28 klātienes konsultācijas un izstrādātas 25 individuālās atbalsta programmas.

Saņemtajos iesniegumos tika minētās šādas bērnu uzvedības problēmas (informācija uz 30.09.2017.):



Lai nodrošinātu projekta izvirzīto mērķu sasniegšanu, efektivizējot Konsultatīvās nodaļas sniegto pakalpojumu, tika veiktas izmaiņas atbalsta programmu un rekomendāciju saturā, īpašu uzsvaru liekot uz sadarbību ar pašvaldību sociālajiem dienestiem, sniedzot tiem metodisku atbalstu izstrādāto rekomendāciju īstenošanā.

Ņemot vērā to, ka praksē ir gadījumi, kad Konsultatīvās nodaļas rīcībā ir pietiekoša informācija atbalsta programmas izstrādei, taču bērna likumiskais pārstāvis uz klātienes konsultāciju Konsultatīvajā nodaļā neierodas, atbalsta programma un tajā ietvertās rekomendācijas var tikt izstrādātas rakstveida procesā (bez bērna un viņa likumiskā pārstāvja klātbūtnes), pamatojoties uz saņemto dokumentu izvērtēšanu un analīzi. Atbalsta programma tiek nosūtīta bērna vecākiem vai citiem likumiskajiem pārstāvjiem/aprūpētājiem, pašvaldības sociālajam dienestam un izglītības iestādei programmas īstenošanai.

Lai vizuāli uzskatāmā veidā sniegtu informāciju par Konsultatīvās nodaļas darbību tika izstrādāti šādi informatīvie materiāli:

* sadarbībā ar Labklājības ministrijas (turpmāk – LM) projektu 10.1.2.0/15/TP/009 "Tehniskā palīdzība publicitātei un sabiedrības informēšanai labklājības jomā (1.kārta)" tika izstrādāta infografika “Bezmaksas atbalsts bērniem ar uzvedības problēmām un viņu vecākiem”, kura publiski ir pieejama LM interneta vietnēs - <http://www.lm.gov.lv/news/id/7704> un <http://www.lm.gov.lv/text/2774>,

LM Facebook profilā <https://www.facebook.com/labklajibasministrija/posts/2073926106168578>, kā arī LM tvitera kontā <https://twitter.com/Lab_min/status/916220094866493442>;

* info materiāls vecākiem, kas tika elektroniski izsūtīts uz izglītības iestādēm sociālajiem dienestiem un bāriņtiesām visā Latvijā.

Konsultatīvās nodaļas speciālistiem VBTAI telpās tika organizētas regulāras grupu supervīziju sesijas, tādējādi nodrošinot speciālistiem psiholoģisko un profesionālo atbalstu un mazinot izdegšanas risku.

Lai paaugstinātu speciālistu profesionalitāti darbam ar bērniem, kuriem ir saskarsmes grūtības un uzvedības traucējumi, atbilstoši noslēgtajam līgumam biedrība “Latvijas pašvaldību mācību centrs”, ir pabeigusi darbu pie šādiem profesionālās kvalifikācijas pilnveides izglītības programmu un izglītības programmu apmācību metodoloģiju izstrādes un aprobācijas nodevumiem:

1. ziņojums par aprobācijas rezultātiem;
2. piecu profesionālās kvalifikācijas pilnveides izglītības programmu (40 stundu) gala varianti;
3. piecu profesionālās kvalifikācijas pilnveides izglītības programmu apmācību metodoloģijas gala varianti;
4. piecu zināšanu pilnveides izglītības programmu (24 stundu) gala varianti;
5. piecu zināšanu pilnveides izglītības programmu apmācību metodoloģiju gala varianti.

Minētie nodevumi saskaņoti arī ar LM izveidoto Uzraudzības padomi.

Izstrādātās izglītības programmas ir izveidotas pēc moduļu principa, kurās tām piemērotais stundu apjoms ir veidots, ievērojot katras mērķa grupas darba specifiku. Īpaša uzmanība izglītības programmā ir veltīta starpinstitucionālajai sadarbībai, kā arī praktisko iemaņu apmācībai. Izglītības programmu centrālais fokuss ir ne tikai zināšanas, bet arī prasmes šīs zināšanas piemērot praksē, tādejādi īpašu uzmanību pievēršot tādām mācību metodēm kā diskusijām, grupu darbiem un gadījumu analīzei.

Visu izglītības programmu paraugi, atbilstoši Ministru kabineta 2014.gada 1.aprīļa noteikumiem Nr.173 “Noteikumi par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu” 9.pantam, tika apstiprināti ar labklājības ministra 2017.gada 19.septembra rīkojums Nr.81 un ir pieejami VBTAI mājas lapā (elektroniski ir pieejamas arī izglītības programmu apmācību metodoloģijas) <http://www.bti.gov.lv/lat/metodiska_palidziba/izglitibas_programmu_paraugi_specialo_zinasanu_bernu_tiesibu_aizsardzibas_joma_apguvei/?doc=4855>.

Atbilstoši projekta mērķim – paaugstināt speciālistu profesionalitāti un darba efektivitāti, sniedzot iespēju valsts un pašvaldību speciālistiem iegūt zināšanas un attīstīt prasmes, lai, pildot darba pienākumus, tiktu nodrošināta bērnu tiesību ievērošana un aizsardzība, 2017.gada 30.septembrī tika izsludināts iepirkums Nr. VBTAI 2017/5.8-7/2/ESF “Speciālistu apmācība bērnu tiesību aizsardzības jomā”. Plānots, ka atbilstoši projekta ietvaros izstrādātajām izglītības programmām un metodoloģijām līdz 2018.gada 31.decembrim tiks apmācīti 2200 speciālisti, kuriem nepieciešamas speciālās zināšanas bērnu tiesību aizsardzības jomā. Prasības pasniedzējiem noteiktas Ministru kabineta 2014.gada 1.aprīļa noteikumos Nr.173 “Noteikumi par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu”.

Atbilstoši VBTAI un LM sagatavotajiem priekšlikumiem par nepieciešamajām izmaiņām Ministru kabineta 2014.gada 25.marta noteikumos Nr.157 “Nepilngadīgo personu atbalsta informācijas sistēmas noteikumi” (turpmāk – MK noteikumi), lai nodrošinātu iespēju veikt datu apmaiņu starp tām valsts un pašvaldību iestādēm, kas iesaistītas darbā ar bērniem ar uzvedības traucējumiem, Iekšlietu ministrijas Informācijas centrs (minētās sistēmas uzturētājs), Ministru kabinetā ir iesniedzis priekšlikumus grozījumiem MK noteikumos. Pašreiz notiek saskaņošanas process ar iesaistītajām institūcijām un plānots, ka līdz gada beigām minētie grozījumi MK noteikumos stāsies spēkā.

 Tiek turpināts darbs, lai aktualizētu informāciju rokasgrāmatā “Sadarbības tīkla konsultatīvā atbalsta sniegšanai bērniem ar saskarsmes grūtībām un uzvedības traucējumiem”, tādējādi padarot efektīvāku informācijas apmaiņu sadarbības procesā iesaistītajiem dalībniekiem. Izveidotajā sadarbības tīkla konsultatīvā atbalsta sniegšanai ietilpst visas tās institūcijas Latvijā, piemēram, izglītības iestādes, aprūpes iestādes, pašvaldību sociālie dienesti, kuras ir iesaistītas konsultatīvā atbalsta sniegšanā.

 Labās prakses apzināšanai un Konsultatīvās nodaļas izstrādātās metodoloģijas aprobācijai no 11.09.-14.09.2017. tika organizēta Konsultatīvās nodaļas speciālistu un projekta vadības pārstāvja pieredzes apmaiņas vizīte uz Dortmundi Vācijā, kur vizītes laikā tika apmeklēts diagnostikas centrs (bērniem ar uzvedības traucējumiem un viņu ģimenēm) organizācija un izglītības iestāde, kurā mācās bērni ar uzvedības traucējumiem.

Vizītes laikā tika iegūta Vācijas speciālistu pieredze darbā ar bērniem ar uzvedības traucējumiem, diagnostikas metodēm, kā arī valstī sniegtajiem atbalsta pasākumiem bērniem, viņu vecākiem un iesaistītajiem speciālistiem. Pieredzes apmaiņas procesā iegūtās zināšanas tiks izmantotas, turpinot pilnveidot Konsultatīvās nodaļas izstrādāto metodiku bērnu uzvedības traucējumu diagnostikai.

Atbilstoši noslēgtajam līgumam ar psiholoģija doktori, eksperti vardarbības jautājumos Lauru Pirsko, ir pabeigts darbs pie interaktīvās spēles satura nodrošināšanas, izstrādājot interaktīvās spēles scenāriju projektus, kuros tiek iedzīvinātas personāžu sociālās lomas, modelējot situācijas attīstības gaitu vardarbības ģimenē gadījumā.

 Ņemot vērā augsto vardarbības ģimenē izplatību Latvijā, ir uzsākta izglītojošas interaktīvas spēles izstrāde vardarbības ģimenē ar bērniem atpazīšanai un mazināšanai 5. – 9. klases skolniekiem, kuras mērķis ir caur dažādām lomām, gūt personisku priekšstatu par vardarbības ģimenē problemātiku, attīstot prasmes identificēt vardarbības pazīmes un meklēt risinājumus vardarbības ģimenē mazināšanai. Atbilstoši 2017.gada 30.jūnijā izsludinātajam iepirkumam „Interaktīvās spēles vardarbības ģimenē ar bērniem atpazīšanai un mazināšanai izveide”, tika noslēgts līgums ar pakalpojumu sniedzēju par interaktīvās spēles izstrādi. Pakalpojuma sniedzējs, atbilstoši noslēgtajam līgumam, apņēmies spēles izstrādi nodrošināt līdz 2017.gada oktobra beigām. Spēles izstrādes procesā spēli plānots saskaņot ar LM izveidoto Uzraudzības padomi. Pēc spēles izstrādātās spēles saskaņošanas ar VBTAI, tā tiks ievietota Google Play un Apple Store elektronisko lietotņu veikalos, kā arī VBTAI mājaslapā.

 Lai analizētu un diskutētu par Konsultatīvās nodaļas darbu un apspriestu nodaļas attīstības perspektīvas 2017.gada 23.augustā projekta pārstāvji un Konsultatīvās nodaļas speciālisti piedalījās Labklājības ministrijas organizētajā starpinstitūciju sanāksmē, kā arī 2017.gada 5.septembrī notika sanāksme ar Labklājības ministrijas pārstāvjiem par Konsultatīvās nodaļas konsultatīvā atbalsta pilnveides procesu.

Projekta pārstāvji 2017.gada 28.augustā piedalījās Rēzeknes novada sociālā dienesta un Izglītības pārvaldes organizētajos semināros, kā arī 2017.gada 29.augustā Rīgas Izglītības, kultūras un sporta departamenta organizētajā konferencē, lai sniegtu informāciju par projekta aktivitātēm un Konsultatīvās nodaļas darbību, tās rezultātiem, secinājumiem un izmaiņām sadarbības procesā.

Lai nodrošinātu Rīgas reģiona izglītības iestāžu sociālo pedagogu informēšanu par Konsultatīvās nodaļas darbību, Konsultatīvās nodaļas vadītāja 2017.gada 28.septembrī piedalījās Rīgas Izglītības, kultūras un sporta departamenta seminārā Rīgas izglītības iestāžu sociālajiem pedagogiem.

 Tika veikta elektroniska izglītības iestāžu, sociālo dienestu un bāriņtiesu informēšana visā Latvijā par Konsultatīvās nodaļas atbalsta pakalpojumiem bērniem ar saskarsmes grūtībām un uzvedības traucējumiem, izsūtot projekta ietvaros izstrādātos informatīvos materiālus, vienlaikus tika veikta klātienes informācijas sniegšana, Konsultatīvās nodaļas darbiniekiem veicot izbraukuma tikšanās uz dažādām izglītības iestādēm Rīgā.

 2017.gada 22.septembrī Konsultatīvajā nodaļā viesojās Ķelnes Universitātes sociālās pedagoģijas zinību studenti un pasniedzēji. Vizītes laikā Konsultatīvās nodaļas speciālisti dalījās ar savu pieredzi, informēja par paveikto konsultatīvā atbalsta sniegšanā bērniem ar uzvedības traucējumiem viņu likumiskajiem pārstāvjiem.

 Konsultatīvās nodaļas speciālisti informāciju par Konsultatīvās nodaļas darbību sniedza arī Kirgizstānas Probācijas dienesta un nepilngadīgo likumpārkāpēju iestāžu pārstāvjiem, kuri 2017.gada 27.septembrī apmeklēja VBTAI.

***Turpmākās darbības***

Nākamajā projekta īstenošanas ceturksnī ir plānots:

* Turpināt darbu pie Konsultatīvās nodaļas darba pilnveides, nosakot nepieciešamās aktivitātes un iespējamos grozījumus konsultatīvā atbalsta procesa pilnveidei.
* Plānots pabeigt darbu pie interaktīvās spēles izveides.
* Projekta vadība un Konsultatīvās nodaļa arī turpmāk veiks labās prakses apzināšanu un Konsultatīvās nodaļas izstrādātās metodoloģijas aprobāciju, t.sk. 2017.gada oktobrī dodoties pieredzes apmaiņas vizītē uz Poliju.
* Atbilstoši projektā iekļautajām aktivitātēm, tiks veikti pasākumi, lai apzinātu iespējamos sadarbības partnerus arī Lietuvā un Somijā, tādējādi nodrošinātu labās prakses gadījumu identificēšanu šajās valstīs.
* Plānota projekta vadības pārstāvja dalība Baltijas jūras valstu padomes Ekspertu grupā riska grupas bērnu jautājumos sanāksmē (no 2017.gada 11.līdz 13.oktobrim). Sanāksmes laikā tiks prezentēts VBTAI īstenotais projekts.
* 2017.gada novembrī, atbilstoši izsludinātajam iepirkumam, plānots noslēgt līgumu ar pakalpojumu sniedzēju par speciālistu apmācību bērnu tiesību aizsardzības jomā.
* Turpināt apmeklēt pašvaldību speciālistus, lai informētu par veiktajiem uzlabojumiem Konsultatīvās nodaļas darbībā un turpmāk plānotajām aktivitātēm, kā arī, lai veicinātu sadarbību atbalsta programmu īstenošanā.
* Atbilstoši projektā noteiktajam, uzsākt darbu pie projekta apakšaktivitātes Nr. 2.3.2. “Informēšanas pasākumi interaktīvās spēles popularizēšanai” īstenošanas.